題咸陽樓
作者：李洞
朝代：唐

paragraphs: 晚亞古城門，憑高黯客魂。
塞侵秦舊國，河浸漢荒村。
客路颺書燼，人家帶水痕。
獵頻虛塚穴，耕苦露松根。
牆外峰黏漢，冰中日晃原。
斷碑移作砌，廣第灌成園。
北馬疑眠磧，南人憶釣湓。
橋閑野鹿過，街靜禁鴉翻。
灘鼓城隍動，雲衝太白昏。
標衣多呂裔，荷鍤或劉孫。
弔問難知主，登攀強滴罇。
不能扶壯勢，冠劒惜乾坤。